Grondgrype in Stilfontein gaan voort | Maroela Media
Volgens Pieter du Preez, veiligheids- en takvoorsitter van AfriForum van Stilfontein, is die situasie eintlik onveranderd van Sondag af en staan mense net rond. “Daar is nog geen strukture opgerig nadat die grond skoongevee en erwe uitgemeet is nie.” Gras op die stuk grond is vroeër aan die brand gesteek.”
Lt.kol. Amanda Funani, woordvoerder van die polisie, het gesê die polisie monitor die situasie, maar hulle kan nie optree alvorens daar ŉ klag ingedien is nie. Volgens haar was daar nog geen voorvalle van geweld nie en is niemand al vir enige oortredings in hegtenis geneem nie.
Die grond behoort glo aan die staat. Volgens Du Preez strek die besetting nou al oor ŉ baie groot gebied.
Intussen drom daar steeds ook mense met uniforms wat lyk soos dié van munisipale werkers op die toneel saam. Daar is ook materiaal aangery met voertuie wat die munisipaliteit se kenteken op het. Die Matlosana-munisipaliteit kon sedert gister nog glad nie vir kommentaar bereik word nie.
Fanie du Toit, onderleier van die VF Plus in Noordwes, het gesê die grondbesetting blyk ŉ “oënskynlik georkestreerde aksie” te wees. “Die besetters het met die hulp van munisipale amptenare erwe begin uitmeet en afbaken. Munisipale trokke is gesien wat pale en pype vir die mense aangery het om erwe mee af te baken.”
Du Toit het gesê VF Plus-parlementslede, ŉ VF Plus-wetgewerlid asook plaaslike VF Plus-raadslede, monitor die situasie saam met die polisie en die AfriForum-buurtwag
“Die VF Plus het ook reeds klagte by die Matlosana-raad ingedien oor die onwettige misbruik van munisipale eiendom en vereis onmiddellike sterk optrede teen die betrokke amptenare wat die besetters gehelp het.”
Erns Kleynhans, ŉ VF Plus-wetgewerlid in Noordwes, het die aangeleentheid met die LUR vir openbare werke opgeneem en het versoek dat die provinsiale regering onmiddellike stappe doen om die onwettige grondbesetting stop te sit.
“Die VF Plus het vasgestel dat die betrokke grond wel staatsgrond is, maar dat Transnet ook ŉ serwituut op die grond het vir ŉ pypleiding wat oor die grond loop. Die polisie kan daarom eers verdere stappe doen indien die staat as eienaar van die grond ŉ klag teen die besetters indien.
“Weens die diensleweringsprobleme wat reeds ondervind word, sal die owerhede vinnig in hierdie geval moet optree, aangesien die besetting ŉ wesenlike bedreiging inhou vir die volhoubare voortbestaan van Stilfontein.”
Ek wonder of die polisie sal optree as hulle sien hoe ‘n oortreder iemand met ‘n mes aanval, alvorens die slagoffer ‘n klag ingedien het? My magtig in sekere gevalle is dit so ooglopend iets onwettigs is aan’t gebeur en hulle moet eintlik “optree” en nie meer net “monitor” nie.
Ja nee, van die verkiesing af het die EFF mos in Noordwes ingekom. Hier begin ons probleme nou. Hulle gaan maak en breek soos hulle wil. Wie staan die EFF teen? Hulle regeer mos. Oral wil hulle hulle sin hê.
Moenie bekommerd wees nie, die Suid Afrikaanse Moniterings Eenheid ( ou SAPD) is op die toneel om die situasie dop te hou ( te moniteer)
Wanneer dit polities georkestreerd is voel hulle n veer vir Stilfontein se volhoubare voortbestaan. Die polisie sal nie optree voordat die ANC politici so se nie. Inteendeel kan die ANC politici besluit dat daar glad nie opgetree sal word nie agv Afriforum se vervolging en vernedering van die parlement se ANC speaker! “Where is the FF the most vulnerable? There where they think they are the strongest. So then, lets show them how weak they really are, lets take their Stilfontein”!
Dit laat my wonder of hul ook so sou staan en monitor tot ‘n klag ingedien sou word as ‘n ander rassegroep so begin erwe uitmeet het?